Powers: Ndërhyrja ruse në Ukrainë një "akt agresioni"
Në një takim urgjent të Këshillit të Sigurimit të OKB-së dje në Nju Jork, ambasadorja amerikane në OKB tha se nuk ka asnjë justifikim për praninë ushtarake ruse në Ukrainë.
Ambasadorja amerikane në OKB ka dënuar ashpër Rusinë, duke thënë se nuk ka asnjë justifikim për praninë e saj ushtarake në Ukrainën fqinje. Në një seancë të jashtëzakonshme të Këshillit të Sigurimit të OKB-së dje, ambasadorja Samantha Powers e quajti ndërhyrjen e Rusisë në Ukrainë një "akt agresioni" e jo një mision humanitar siç pretendon Moska. Ambasadori rus Vitali Churkin lexoi një letër të presidentit të rrëzuar pro-rus të Ukrainës Viktor Yanukovych në të cilën ai i kërkonte Moskës të ndërhyjë ushtarakisht. Në letër thuhet se ndërhyrja ushtarake është e nevojshme për rivendosjen e paqes dhe qendrueshmërisë në Ukrainë. Ambasadori i Rusisë në OKB thotë se presidenti i rrëzuar i Ukrainës, Viktor Yanukovych i kishte kërkuar Moskës të dërgonte trupat e saj për të rivendosur ligjin dhe rendin në vendin e tij. Ambasadori rus Vitaly Churkin tha dje në një takim urgjent të Këshillit të Sigurimit të OKB-së se Viktor Yanukovych, të cilin Moska ende e konsideron si president legjitim të Ukrainës, të shtunën i ka shkruar një letër presidentit rus Vladimir Putin në të cilën thuhej se vendi i tij është në "kaos dhe anarki " dhe ndodhet në "prag të luftës civile." Ambasadori Churkin tha se zoti Yanukovych ishte i shqetësuar veçanërisht për rajonin e Krimesë. Ambasadori rus e ngriti letrën për t’i treguar anëtarëve të Këshillit të Sigurimit, dhe e lexoi atë në rusisht. I dërguari rus tha se veprimet e Moskës janë përqëndruar në mbrojtjen e miliona qytetarëve rusë në rajonin autonom të Krimesë në Ukrainë. Ai vazhdimisht u referohej "ekstremistëve" dhe "radikalëve të armatosur nacionalist", të cilët sipas tij terrorizuan qytetet në Ukrainën Perëndimore, dhe Moska kishte frikë se veprimet e tilla do të përsëriteshin në Krime. Ambasadori i Ukrainës në OKB, Yuriy Sergeyev tha në mbledhjen e Këshillit të Sigurimit të OKB-së se Rusia tani ka 16 mijë ushtarë në vendin e tij. Ai tha se ata kanë ardhur nga ajri dhe deti. Ambasadori Churkin u përgjigj duke thënë se sipas marrëveshjes me Ukrainën mbi funksionin e flotës ruse në Detin e Zi, ata mund të kenë deri në 25 mijë ushtarë në vend. Ai gjithashtu theksoi se edhe pse ligjvënësit rusë kanë autorizuar përdorimin e forcave të armatosura, kjo nuk do të thotë se ato do të përdoren. Ambasadorja e Shtetet e Bashkuara Samantha Powers përdori fjalë të forta kundër homologut të saj rus, duke thënë me sarkazëm se nëse dikush e dëgjon zotin Churkin mund të mendoj se Moska është bërë "krahu i reagimit të shpejtë " i shefit të OKB-së për të drejtat e njeriut. Duke hedhur poshtë kërkesën e presidentit të rrëzuar të Ukrainës për ndërhyrjen ushtarake të Rusisë, ambasadorja Powers tha se sipas kushtetutës së Ukrainës, vetëm parlamenti mund të miratojë praninë e trupave të huaja në vend. Përfaqësuesi britanik në OKB Mark Lyall Grant tha se nuk ka justifikim për veprimet ushtarake të Rusisë as në bazë të ligjit ndërkombëtar e as në bazë të marrëveshjes së saj me Ukrainën. Aleati kryesor i Rusisë në Këshillin e Sigurimit, Kina, nuk e kritikoi Moskën, por ambasadori i Pekinit tha se vendi i tij është për mosndërhyrje në punët e brendshme të shteteve të tjera dhe për respektimin e sovranitetit dhe integritetit territorial. Kombet e Bashkuara kanë dërguar nënsekretarin e saj të përgjithshëm në Kiev për të vlerësuar situatën, ndërkohë që diplomatët vazhdojnë të bëjnë thirrje për uljen e menjëhershme të tensioneve në rajon. Shtetet e Bashkuara dhe Bashkimi Evropian i kanë bërë thirrje Rusisë që menjëherë të tërheqë forcat e saj të armatosura nga Ukraina ose do të përballet me izolim të mundshëm politik dhe pasoja ekonomike.